Atletiek: Twee medaljes vir Suid-Afrika | Maroela Media
Luvo Manyonga in aksie. Argieffoto: ANA via IAAF
Die vierde byeenkoms in die Diamantliga-reeks is Donderdag in Italië afgehandel.
Die aksie was in die Olimpiese Stadion in Rome. Suid-Afrika is deur drie atlete verteenwoordig en hulle het altesaam twee medaljes ingeoes.
Die byeenkoms sal onthou word vir sewe atlete wat die beste prestasie vir die seisoen behaal het asook een Diamantliga-rekord wat verbeter is. Katar se Abderrahman Samba het gesorg vir die rekord in die 400 m-hekkies vir mans. Sy tyd was 47.48 sekondes.
In die verspring vir mans het die twee Suid-Afrikaners, Luvo Manyonga en Ruswahl Samaai, vroeër die seisoen die kollig gesteel en hulle het weer hul stempel afgedruk.
Manyonga het met die goue medalje weggestap en boonop die beste afstand in die wêreld vir 2018 behaal. Manyonga se wensprong was 8.58 m. Dit is 2 cm beter as sy vorige beste afstand die jaar. Manyonga het die afstand met sy tweede sprong van die kompetisie aangeteken. Sy sesde sprong se afstand was 8.41 m, wat sy naasbeste vir die aand was.
Juan Echevarria van Kuba was tweede in die verspring (8.53 m). Ruswahl Samaai van Suid-Afrika het die bronsmedalje verower met 'n sprong van 8.34 m.
In die 100 m vir mans het Suid-Afrika se Akani Simbine vyfde geëindig in 10.13 sekondes. Die Amerikaner Ronnie Baker was die enigste atleet wat 'n tyd van onder 10 sekondes kon behaal. Sy tyd was 9.93 sekondes. Jimmy Vicaut was tweede in 10.02 en Filippo Tortu derde in 10.04 sekondes.
Die volgende byeenkoms word aanstaande Donderdag (7 Junie) in Oslo aangebied. Die reeks van 12 byeenkomste en twee finale rondes eindig op 30 Augustus.